Α+ΤΙΤΣΙΑΝΟ

=Τιτσιάνο=

O **Τιτσιάνο Βετσέλιο** (1485 - 1576), ευρύτερα γνωστός και ως **Τισιανός** ή **Τιτσιάνο**, ήταν Ιταλός ζωγράφος της Αναγέννησης.

Ανήκει στη **σχολή της Βενετίας** και θεωρείται ένας από τους σπουδαιότερους ζωγράφους της, του οποίου το έργο αντιπροσωπεύει τη μετάβαση από την παράδοση του 15ου αιώνα στην τεχνοτροπία που υιοθετήθηκε κατά τον 16ο. Επηρέασε σημαντικούς ζωγράφους του επόμενου αιώνα, όπως τον Ρούμπενς και τον Βελάσκεζ.



Διακρίθηκε εξίσου σε ένα ευρύ φάσμα θεμάτων, φιλοτεχνώντας προσωπογραφίες, αλληγορίες, θρησκευτικά έργα, ιστορικές και μυθολογικές σκηνές.



Καταγόταν από ευυπόληπτη οικογένεια, αρκετά μέλη της οποίας ασχολήθηκαν επίσης με τη ζωγραφική. Ο ίδιος εκπαιδεύτηκε στο εργαστήριο του **Τζιοβάνι Μπελίνι** και τα πρώιμα έργα του εμφανίζουν έντονες επιδράσεις από το ύφος του **Τζορτζόνε**. Έζησε και εργάστηκε κατά το μεγαλύτερο μέρος της ζωής του στη **Βενετία**, ωστόσο η πληθώρα παραγγελιών που ανέλαβε για βασιλείς και άλλους ευγενείς της ιταλικής επικράτειας, ευνόησε τη διάδοση της φήμης του πέρα από τα σύνορα της γενέτειράς του. Υπήρξε ένας από τους πλέον διακεκριμένους ζωγράφους της εποχής του, που έχαιρε μεγάλης αναγνώρισης.



Στο εργαστήριο του μαθήτευσε πιθανότατα ο **Δομήνικος Θεοτοκόπουλος** και ο **Τζιάκοπο Τιντορέτο**, αν και είναι εν γένει δύσκολο να αναγνωριστούν συνεχιστές του έργου του.